
                                             C E I L A L T I   P A R T I Z A N I 
 
    Râvna şi documentarea extrem de serioasă şi aplicată a celor mai mulţi dintre 
cercetătorii istoriei noastre recente, au adus la lumină fapte şi crâmpeie de viată în 
bună măsură necunoscute opiniei publice. 
    Despre erorile şi mai ales despre ororile petrecute în spaţiul românesc în 
jumatatea a doua a secolului XX, a început a se scrie şi a se vorbi de putin timp. Data 
relativ recentă de la care a fost posibilă începerea cercetărilor, [ !] precum şi 
complexitatea fenomenelor, nu au permis alungarea întunericului care acoperă ca un 
giulgiu tutelar fapte şi întâmplări. Cenuşa uitarii şi mesajul malefic alcătuit cu care s-a 
încercat acoperirea unor grozăvii au fost dirijate în aşa fel încât nocivitatea lor să se 
aştearnă ca o pâclă otrăvitoare  peste memoria colectivă şi peste conştiinţa de neam a 
românilor.  
    Din nenumăratele aspecte şi faţete ale tragediei petrecute în spaţiul locuit de 
români, încerc în această spovedanie, făcută în numele celor din neamul meu care ori 
nu mai sunt ori nu consideră a fi făcut ceva spectaculos, să mă refer la ceea ce s-a 
petrecut în planul al doilea al dramei individuale a fiecăruia dintre cei care la timpul 
respectiv au îmbrăcat cămaşa morţii. Ce a însemnat viaţa pentru familia şi pentru 
întregul univers al unui luptător în perioada cand eram învăţaţi la şcoală să ne 
demascăm [ !] părinţii dacă ascultă la radio posturi străine sau dacă dau mâncare unor 
necunoscuţi, -iată pagina de istorie în care încerc eu să inserez un episod încredinţând 
neuitării unul din sutele de cazuri petrecute în acei trişti ani. Denumirea de partizani 
dată de opinia publică acestor oameni cu menire mucenicească asumată, era  descifrată 
în accepţiunea oficială ca fiind vorba despre nişte anarhişti, nişte răufăcători şi nişte 
duşmani ai poporului. Interpretărilor date acestui cuvânt le scapă esenţa ideii de 
partizan şi anume aceea de partizani ai unei anumite filozofii, ai unei conceptii de viată, 
partizani ai libertăţii şi demnităţii naţionale şi individuale,  pentru care-iată- erau 
dispuşi să lupte până la ultima consecinţă. 
              Eroismul acestor sfinţi mireni ai pământului românesc, care în majoritatea lor 
covârşitoare nu au putut dezbraca cămaşa cernită a morţii, pe care au purtat-o ani la 
rând, nu a fost, aşa cum s-ar crede, izolat şi singular. 
În jurul lor şi mai ales împreună cu ei s-au aflat în majoritatea cazurilor, familiile, 
multe din rudele de sânge şi chiar vecinii, prietenii şi în multe cazuri oameni 
necunoscuţi. Aflaţi în sprijinul direct sau indirect sau numai fiind în cunostinţă de 
existenţa unui partizan, toţi aceşti oameni au avut în comun riscul enorm, de necuprins 
astăzi cu mintea, de a înfunda beciurile securităţii şi de a nu mai vedea ani în şir 
soarele, sau poate niciodată. Teama înfricoşătoare pentru viaţa lor, dimpreună cu a 
celui care a ridicat sabia împotriva nelegiuirii, şi în jurul căruia se aflau cu toţii, i-a 
stimulat pe cei cu caracter de oţel pentru a rezista cu atât mai mult cu cât pericolul era 
mai prezent şi palpabil. Ceea ce până la urmă a diferenţiat familiile unele de altele şi a 
asigurat succesul în cazul unora şi esecul în cazul altora.  
               Unul din neamurile a cărui unitate şi credinţă a izbândit în lupta cu sistemul 
opresiv, de departe cel mai draconic de dupa Cortina de fier, precum şi cu laşităţile, 
ispitele şi slăbiciunile specific omeneşti, a fost neamul fraţilor GLIGOR CANTEMIR 
SI AUREL din comuna Hălmăgel, judeţul Arad. 
               Aşa după cum se cunoaşte de către toată suflarea din acea parte de plai 
românesc şi de către cei apropiaţi fenomenului, cei doi fii ai preotului Gligor 
Alexandru din Hălmăgel au ridicat sabia împotriva comunizării României şi a scoaterii 
ei de pe orbita civilizaţiei occidentale. Absolvenţi ai unor prestigioase universităţi 
europene, cei doi fraţi, cu sacrificiul şi lupta lor, desfăşurate sub semnul crucii şi al 
credinţei strămoşeşti, au albit ca neaua şi sufletele neamului lor în faţa Judecăţii de 
Apoi. În acel dramatic concurs de împrejurări, ei au ocazionat neamului lor nedorita 
posibilitate de a dovedi în faţa lui Dumnezeu, şi, –iată-în faţa posterităţii, că au purtat 
în minte şi în vintre virtuţile strămoşeşti de curaj, dârzenie şi demnitate şi că idealurile 
le-au fost mai tari decât teama pentru viaţa lor, şi, dacă vitregiile sorţii au cerut-o şi-au 
demonstrat cu fapte opţiunea.  
               Simpla înşiruire a întâmplărilor petrecute şi a faptelor de arme ale 
partizanilor şi ale susţinătorilor lor se constituie întrun document important  pentru 
istorici şi o lectură înălţătoare, demnă de un adevărat memorial al demnitătii, pentru 
urmaşii acestora şi pentru cititorii interesaţi de istoria înaintaşilor lor.  
             Fără să îşi imagineze nici o singură clipă că au fost abandonaţi de lumea 
democratică occidentală  într-o altfel de Siberie rusească, dar la fel de 
înspăimântătoare, instituită aici, la noi acasă, partizanii, ca şi strămoşii lor, dacii, s-au 
retras în munţi cu certitudinea că rezistenţa lor va aduce poporului şi ţării mântuirea. 
             În aşteptarea ajutorului anglo-american cetele de partizani purtau o luptă total 
inegală cu trupele de securitate, cu un diabolic sistem de represiune în care era prinsă 
de fapt întreaga ţară şi abia apoi cu lipsurile, vitregiile naturii şi disperarea pentru 
soarta celor de acasă, a căror viaţă era uneori la fel de grea. 
              Munţii Apuseni, ale căror ascunzişuri şi întunecimi au găzduit în zbuciumata 
lor istorie pe Horea şi ostaşii lui, pe Iancu şi ai lui, şi-au oferit ospitalitatea şi 
partizanilor anticomunişti în fruntea cărora se aflau fraţii  Gligor. În perioada anilor 
de grea prigonire, Gligor Aurel, avocat, Doctor în Drept, cu doctorat luat la Bruxelles 
cu MAGNA CUM LAUDE, văr primar, ca şi fratele său dealtfel, al tatălui 
semnatarului acestor rânduri, era ascuns în şura unui cetăţean numit Aurel din Dealul 
Crişului. Acolo, în ascunzătoare, era într-o relativă siguranţă, datorată pe lângă unei 
severe izolări în munte şi faptului că proprietarul şurii era un om cu o moralitate 
ireproşabilă şi cu o comportare care excludea orice bănuială. De asemenea, reuşita 
evitării organelor de represiune s-a datorat şi faptului că vărul său bun, CHIŞ ANDOR 
din Hălmăgel, lua seara târziu desagii în spinare şi pleca, pe cărări necunoscute 
străinilor, cale de o noapte întreagă, până în Dealul Crişului şi acolo cu precauţiunile 
de rigoare, lăsa hrana pregătită de soţia sa CHIŞ FLOAREA pentru vărul lor. 
             Când necesităţile conspiraţiei au cerut-o, Gligor Aurel a efectuat alte sarcini ale 
luptei lor, iar pentru aceasta avea nevoie de o altă identitate. Acelaşi văr, CHIŞ 
ANDOR, cu care se asemăna fizic, i-a pus la dispoziţie buletinul său de identitate, de 
care fugarul s-a servit timp de 8 ani, fără să trezească nici cea mai mică bănuială. 
Pentru persoanele care au trăit acea etapă este uşor de imaginat la ce risc enorm s-a 
supus această familie şi din ce motive merită cu prisosinţă să-şi afle numele în această 
galerie suis generis a eroilor. Apoi este de imaginat ce frustrare ar resimţi un eventual 
supravieţuitor dintre urmăritorii săi la aflarea acestor detalii. 
             Pe această alee imaginară a eroilor acelor timpuri şi acelor locuri, trebuie să-şi 
afle chipul încununat cu laurii reverenţei adânci şi ai respectului, încă alte câteva 
nume, pentru înălţimea la care au ţinut ridicată ştacheta demnitaţii, curajul, 
solidaritatea şi conştiinţa de neam, de a căror prestaţie se lega succesul multor acţiuni. 
             Deoarece din motive de păstrarea conspirativitătii şi a securităţii personale, o 
bună parte dintre aceştia nu sunt cunoscuţi, câteva din troiţele pe care merită să le 
ridicăm, măcar în sufletele noastre, acestor conştiinţe, care ne ridică tuturor media 
standardului moralităţii, vor trebui să fie nenominalizate şi în locul unui chip şi a unui 
nume sa fie scris cu majuscule UN OM.  
              Asumându-ne riscul ca din neştiinţa şi slaba documentare a semnatarului 
acestor rânduri, o parte a celor care înnobilează cu fapta lor demnitatea românească, 
să fie omişi de a fi pomeniţi IN MEMORIAM, aducem totuşi la cunoştinţa cititorului 
numele câtorva familii de a căror sprijin au beneficiat fraţii partizani GLIGOR.  
              Astfel, familiile IUGA IOAN şi MARIOARA şi IUGA PETRU şi VARVARA 
se fac „vinovate”  de ascunderea, asigurarea cu alimente şi transmiterea informaţiilor 
între partizani, cu riscurile de rigoare, precum şi cu dusul în spinare în toiul nopţii a 
partizanului GLIGOR AUREL dintr-o ascunzătoare în alta pentru a nu lăsa urme 
detectabile de către securitate, cu câinii de urmărire.  
               De asemenea „vinovăţii” pot fi acuzaţi şi familia CHIŞ CORNEL, care era 
fratele lui CHIŞ ANDOR, verii celor doi partizani GLIGOR, şi familia STAN 
NICOLAE şi MARIOARA, care este soră cu Floarea, soţia lui Chiş Andor, precum şi 
mama acestora Gligor Rozalia, pentru contribuţia lor la păstrarea acestui mare secret 
şi pentru împrejurarile favorabile pe care le-au creat pentru abaterea atenţiei de la 
casa şi locurile unde era ascuns vreun partizan. Sunt îndreptăţiţi să-şi afle numele şi 
chipul dăltuite în granitul memoriei unei pagini de istorie şi pentru susţinerea morală 
şi solidaritatea manifestată în acei ani, cu cei implicati direct şi familia mătuşii noastre 
MIHUŢA ELENA născută IUGA, din Timişoara, care, în principal, dar nu numai, 
prin fiica ei PAPP LAURA si fiul MIHUŢA PETRICĂ au fost conectati la 
evenimentele care au avut loc, prin susţinerea logistică [cazare, informarea cu date şi 
ştiri despre intenţiile organelor, aflate prin ginere, avocatul Papp Amos, etc] a celor doi 
proscrişi ai regimului, prin riscurile la care s-au supus susţinând moral dar şi material 
pe cei doi fraţi. Utilizând toate relaţiile şi metodele de inducere în eroare a organelor de 
anchetă, dar şi a celor de pază în timpul proceselor, recursurilor etc, Mihuţa Petrică 
asumându-şi riscuri grozave, a intrat în sala de tribunal în timpul procesului, cu 
pachete de ţigări încercând să le strecoare vărului său CANTEMIR GLIGOR. In urma 
acelui proces CANTEMIR GLIGOR a fost inchis la Aiud timp de 15 ani iar fratele sau 
a fost gasit mort pe teritoriul comunei natale. Faptele celor care au „pactizat cu 
duşmanul”după expresia oficială, sunt atât de multe încât a le afla şi a le da unei pagini 
de istorie, este o întreprindere care ne copleşeşte sub raport emoţional dar şi depăşeşte  
posibilităţile actuale de documentare ale semnatarului.  
                Din motive de minimă modestie amintesc în finalul ediţiei întâi, nerevăzută şi 
neadăugită încă, a prezentei lucrări şi numele familiei mele IUGA, compusă din IUGA 
ALEXANDRU, văr primar cu cei doi partizani, IUGA LETIŢIA, soţia,  TRIF 
NICOLAE, socrul lui Iuga Alexandru, cuscru cu fraţii Gligor, din satul Cărăstău, com. 
Baia de Criş, care au stat aproape cu fapta, cu sufletul dar şi cu frica îngrozitoare, ani 
în şir, pentru ceea ce se putea întâmpla dacă o nefericită întorsătură a lucrurilor avea 
loc. Chiar daca toţi aceştia şi încă mulţi alţii au fost soldaţii unei bătălii dinainte 
pierdute, faptele lor sunt demne de o odisee antică, iar noi, cei care le descoperim de 
sub vezuviul uitării şi al unei nepăsări induse, nu avem dreptul sa tăcem.  
                
                      IUGA NICOLAE, BRAD.                                                          22 nov. 2007. 
                
                
             
   
                 
                    
 
     
     
      
    
       
